Document ID: 32014D0504

IZVEDBENI SKLEP KOMISIJE
z dne 25. julija 2014
o izvajanju Sklepa št. 1082/2013/EU Evropskega parlamenta in Sveta glede obrazca za zagotavljanje informacij o načrtovanju pripravljenosti in odzivanja v zvezi z resnimi čezmejnimi nevarnostmi za zdravje
(notificirano pod dokumentarno številko C(2014) 5180)
(Besedilo velja za EGP)
(2014/504/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Sklepa št. 1082/2013/EU Evropskega parlamenta in Sveta z dne 22. oktobra 2013 o resnih čezmejnih nevarnostih za zdravje in o razveljavitvi Odločbe št. 2119/98/ES (1) ter zlasti člena 4(6) Sklepa,
ob upoštevanju naslednjega:
(1)
Sklep št. 1082/2013/EU določa mehanizme in strukture za usklajevanje odzivov na resne čezmejne nevarnosti za zdravje, vključno z načrtovanjem pripravljenosti in odzivanja v zvezi s takimi odzivi.
(2)
V skladu s členom 4(1) Sklepa št. 1082/2013/EU se države članice in Komisija v okviru Odbora za zdravstveno varnost (OZV) medsebojno posvetujejo glede načrtovanja pripravljenosti in odzivanja z namenom izmenjave najboljših praks in izkušenj, spodbujanja interoperabilnosti nacionalnega načrtovanja pripravljenosti, obravnave medsektorske razsežnosti na ravni Unije in podpore uresničevanju zahtev glede osnovnih zmogljivosti za spremljanje in odzivanje, kot so navedene v Mednarodnem zdravstvenem pravilniku (2005) (MZP).
(3)
Člen 4(2) Sklepa št. 1082/2013/EU navaja informacije o načrtovanju pripravljenosti in odzivanja na nacionalni ravni ter določa, da morajo države članice Komisiji zagotoviti te informacije do 7. novembra 2014 in nato vsaka tri leta.
(4)
Na podlagi člena 4(3) Sklepa št. 1082/2013/EU morajo države članice obvestiti Komisijo o konkretni reviziji svojega nacionalnega načrtovanja pripravljenosti in odzivanja.
(5)
V skladu s členom 4(5) Sklepa št. 1082/2013/EU mora Komisija redno analizirati informacije, ki jih prejme od držav članic, v skladu s členom 4(2) in (3) ter pripraviti sintezo ali tematsko poročilo o napredku. Za namene člena 4(1) Komisija začne razpravo v OZV pravočasno in, kadar je ustrezno, na podlagi tega poročila.
(6)
V skladu s členom 4(6) Sklepa št. 1082/2013/EU mora Komisija z izvedbenimi akti sprejeti obrazce, ki jih države članice uporabijo pri pošiljanju informacij o načrtovanju pripravljenosti in odzivanja, kakor je navedeno v členu 4(2) in (3), ter tako zagotoviti, da te informacije ustrezajo ciljem iz člena 4(1) in da so primerljive.
(7)
Da bi se izognili podvajanju poročanja, se za namene poročanja v skladu s členom 4(2)(a) Sklepa št. 1082/2013/EU uporabijo informacije, ki so jih države članice že zagotovile Svetovni zdravstveni organizaciji (SZO) v zvezi z izvajanjem osnovnih zmogljivosti za načrtovanje pripravljenosti in odzivanja.
(8)
Ukrepi iz tega sklepa so v skladu z mnenjem Odbora za resne čezmejne nevarnosti za zdravje -
SPREJELA NASLEDNJI SKLEP:
Člen 1
V Prilogi k temu sklepu je določen obrazec, ki ga države članice uporabijo pri zagotavljanju informacij o načrtovanju pripravljenosti in odzivanja na resne čezmejne nevarnosti za zdravje v skladu s členom 4(2) in (3) Sklepa št. 1082/2013/EU.
Člen 2
Ta sklep je naslovljen na države članice.
V Bruslju, 25. julija 2014

Labels: 12
5
0